TERRORSIKTET: Bærumsmannen Philip Manshaus er siktet for drap på stesøsteren (17). Angrepet mot bærumsmoskéen gjør at han også er siktet etter terrorparagrafen. Foto: TORE KRISTIANSEN

Terrorsiktede Philip Manshaus fengslet i fire uker

Oslo tingrett har besluttet at Philip Manshaus (21) skal varetektsfengsles i fire uker for drapet på stesøsteren og terrorangrepet mot al-Noor moskéen i Bærum.

Oppdatert 12. august 2019

Artikkelen er over ett år gammel

Kjennelsen ble kjent klokken 16.15 mandag. Politiet har tidligere varslet at de vil holde en pressekonferanse på politihuset kl. 17.30. VGTV sender denne direkte.

Manshaus begjærte seg løslatt, men ble ikke hørt av Oslo tingrett.







Påtalemyndigheten ba om at han ble varetektsfengslet i fire uker og fikk fullt medhold i retten.

Selve rettsmøtet ble holdt for lukkede dører, men siktedes forsvarer, Unni Fries, opplyste etterpå at 21-åringen hadde nektet straffskyld foran tingrettsdommer Sven Olav Solberg.

På vegne av klienten la forsvarsadvokaten derfor ned påstand om at han skulle bli løslatt av retten.

– Han ønsker ikke å sitte i fengsel, sa Fries til journalistene utenfor rettssalen.

Hun ville ikke gå innpå hvorfor klienten mener han ikke skal straffes på drapet på stesøsteren og angrepet mot moskéen.

Han ble overmannet av de som var tilstede i moskéen og senere pågrepet av politiet på stedet.

Ifølge kjennelsen fra Oslo tingrett svarte han «trehugger» på spørsmålet fra dommeren om yrke/stilling.

I rettsmøtet ble han også spurt av aktor Pål Fredrik Hjort Kraby om han var villig til å undergi seg en judisiell observasjon, dvs. en psykiatrisk undersøkelse.

Forsvarer Fries svarte at de måtte komme tilbake til det.

Tingrettsdommer Sven Olav Solberg skriver i kjennelsen at det er fare for at siktede vil ødelegge bevis i saken dersom han blir løslatt nå. Retten mener også at det er en sterk grad av sannsynlighet for at siktede vil begå nye lovbrudd av samme karakter dersom han ikke fengsles.

Publisert: 12.08.19 kl. 16:17 Oppdatert: 12.08.19 kl. 16:51

Les også